ORDE do 11 de xuño de 2007 pola que se establecen as bases reguladoras das axudas destinadas ao apoio aos libros xenéticos e á realización de programas de cría de animais da raza vacúa frisona e das razas gandeiras de Galicia, e as subvencións por lactacións rematadas no control oficial de rendementos leiteiros, no marco do Programa de mellora gandeira de Galicia e se convocan para o ano 2007.
CONSELLERÍA DO MEDIO RURAL — III. OUTRAS DISPOSICIÓNS — 15/06/2007

Para desenvolver as liñas marcadas no Programa de mellora gandeira de Galicia, é precisa a regulación de axudas concretas destinadas, por unha banda, a prestar o apoio técnico necesario ao sector gandeiro, cos obxectivos de mellorar a súa eficacia e profesionalidade, contribuíndo á súa viabilidade a longo prazo, fomentando o mantemento e a mellora da calidade xenética da cabana gandeira galega, sen afectar as condicións da competencia. Neste sentido estase a desenvolver a medida 7.8.3. Mellora integral da eficacia dos sistemas produtivos gandeiros e o seu contorno, dentro do Programa Operativo Integrado de Galicia 2000-2006, aprobado pola Decisión da Comisión C(2001) 246, nº CCI:2000.ES.16.1.PO.011 do 7 de marzo de 2001.
As actividades para subvencionar enmárcanse no disposto nas directrices comunitarias sobre axudas estatais ao sector agrario y forestal 2007-2013 (2006/C 319/01), tendo en conta o Regulamento (CE) 1320/2006, polo que se establecen normas para a transición á axuda ao desenvolvemento rural establecida no Regulamento (CE) 1698/2006 do Consello.
Os libros xenéticos son a base de todos os programas de mellora xenética, xa que son os arquivos dinámicos oficiais que conteñen a información xenealóxica, morfolóxica e produtiva dos animais inscritos, o que permite estimar o mérito xenético destes e serve para tomar as decisións sobre como orientar a mellora xenética en cada raza. Así mesmo, mediante a estima dos índices de consanguinidade, permiten minimizar a erosión xenética da cabana rexistrada.
A aplicación na explotación de programas de cría animal é unha vía para incorporar as novas prácticas e técnicas innovadoras en materia de produción animal ás explotacións galegas.
As lactacións rematadas e válidas, segundo a definición do Real decreto 368/2005, do 8 de abril, polo que se regula o control oficial do rendemento leiteiro para a avaliación xenética nas espacies bovina, ovina e caprina, das femias leiteiras é a base de cálculo para o estudo e determinación dos parámetros produtivos necesarios para documentar os programas de mellora xenética e de manexo da poboación a que pertencen.
En consecuencia, de acordo co previsto no artigo 30.1º.3 do Estatuto de autonomía de Galicia e, no uso das facultades que me confiren os artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, a Lei 1/1983, reguladora da Xunta e do seu presidente,
DISPOÑO:
Capítulo I
Disposicións xerais
Artigo 1º.-Obxecto.
O obxecto desta orde é establecer as bases reguladoras das axudas para apoiar os libros xenéticos e a realización de programas de cría de animais da raza vacúa frisona e das razas gandeiras autóctonas de Galicia, e a realización de lactacións válidas rematadas de femias leiteiras, no marco do Programa de mellora gandeira de Galicia e convocalas para o ano 2007.
Artigo 2º.-Ámbito de aplicación.
O ámbito de aplicación desta orde será o territorio da Comunidade Autónoma de Galicia.
Artigo 3º.-Finalidade.
Os fins que se pretenden acadar coa presente orde son os seguintes:
-O aumento da rendibilidade das explotacións gandeiras galegas, da súa viabilidade e do nivel de vida dos gandeiros.
-A modernización do sector gandeiro galego en materia de xenética, sanidade e produción animal.
-A mellora da eficacia dos sistemas produtivos agrarios e das calidades nas súas producións.
-A optimización na utilización das oportunidades e recursos dispoñibles.
Artigo 4º.-Beneficiarios.
Poderán acollerse a estas axudas de acordo co contido desta orde:
1. As asociacións de criadores ou as súas federacións, da raza bovina frisona e das razas gandeiras autóctonas de Galicia que creen ou manteñan libros xenéticos destas, para as axudas destinadas a apoiar os libros xenéticos.
2. Os gandeiros de Galicia con explotacións da raza bovina frisona e das razas gandeiras autóctonas de Galicia que desenvolvan a nivel de explotación prácticas ou técnicas innovadoras de cría animal, para as axudas destinadas á realización de programas de cría segundo o anexo V.
3. Os titulares de gandarías que obteñan lactacións válidas rematadas de acordo coa definición do Real decreto 368/2005, do 8 de abril, polo que se regula o control oficial do rendemento leiteiro para a avaliación xenética nas especies bovina, ovina e caprina, para as axudas de lactacións válidas rematadas.
Os criadores que participen nos distintos programas deberán cumprir na súa explotación as normas mínimas autonómicas, estatais e comunitarias en materia sanitaria, de identificación, alimentación, medio natural, hixiene e benestar dos animais.
Artigo 5º.-Axudas.
5.1. Axudas de apoio aos libros xenéticos da raza bovina frisona e das razas autóctonas de Galicia:
Establécense axudas dirixidas ás asociacións de criadores ou ás súas federacións, da raza bovina frisona e das razas autóctonas de Galicia, destinadas a sufragar os custos administrativos correspondentes á creación e ao mantemento dos libros xenéticos.
5.1.1. Criterio de admisión: que as asociacións de criadores ou as súas federacións, da raza bovina frisona e das razas autóctonas de Galicia xestionen o libro xenético da raza.
5.1.2. Cuantificación da subvención: a contía das axudas será de ata o 100% dos custos administrativos correspondentes á creación e mantemento de libros xenéticos e non superará os 165.750 euros por libro.
Os solicitantes deberán presentar, xunto coa solicitude, unha memoria pormenorizada do programa de actuacións que pretendan desenvolver.
5.2. Axudas aos programas de cría:
Establécense axudas dirixidas a criadores da comunidade autónoma, da raza bovina frisona e das razas autóctonas de Galicia para desenvolver programas de cría de animais que teñan por obxecto a aplicación, na súa explotación, de prácticas ou técnicas innovadoras nesta materia.
Estes programas de cría desenvolveranse de acordo co contido do anexo V.
5.2.1. Criterios de admisión: criadores que teñan os seus animais inscritos no libro xenético da raza correspondente e que desenvolvan o programa de cría establecido para esta. No caso do gando frisón, as súas gandarías deberán realizar o control leiteiro de acordo coa establecido no Real decreto 368/2005, do 8 de abril, polo que se regula o control oficial do rendemento leiteiro para a avaliación xenética nas especies bovina, ovina e caprina.
5.2.2. Cuantificación da subvención: a contía das axudas poderá acadar ata un 40% dos custos subvencionables de implantación na explotación de programas que desenvolvan técnicas ou prácticas innovadoras no ámbito da cría de animais.
Debido á complexidade da xustificación documental individual dos custos derivados do desenvolvemento destes programas e tras a súa análise económica, establecese a tarifación dos devanditos custos no anexo IV. Neste sentido, quedan determinadas aquelas metas intermedias que resultan claves de cara á eficacia do programa deseñado e que, en consecuencia, necesariamente impliquen o desenvolvemento deste. Con esta base, quedan determinados os importes unitarios por meta intermedia acadada.
Os solicitantes deberán comprometerse a cumprir co programa de cría establecido para a raza considerada.
5.3. Axudas por lactacións validas rematadas:
Establécense axudas dirixidas a titulares de explotacións gandeiras da raza bovina frisona sometidas a control de rendementos leiteiros.
5.3.1. Criterios de admisión: que os gandeiros realicen o control de rendementos leiteiros na Comunidade Autónoma de Galicia. As lactacións subvencionables serán as realizadas segundo as definicións do Real decreto 368/2005, do 8 de abril, polo que se regula o control oficial do rendemento leiteiro para a avaliación xenética nas espacies bovina, ovina e caprina.
5.3.2. Cuantificación da subvención: a contía das axudas será de ata 10 euros por cada lactación válida rematada de gando bovino.
No suposto de femias ovinas e cabrúas, poderán percibir unha subvención de ata 5 euros por cada lactación válida rematada.
A Dirección Xeral de Produción, Industrias e Calidade Agroalimentaria será a encargada de certificar as lactacións rematadas e válidas.
5.4. Tendo en conta os límites establecidos nos puntos anteriores, subvencionaranse nas mesmas porcentaxes os custos de realización destes programas ata a repartición total do importe orzamentario dedicado a financiar, dentro de cada líña de axudas, estes programas entre as solicitudes admitidas.
Artigo 6º.-Solicitudes e prazo de presentación.
1. As solicitudes presentaranse preferentemente nos rexistros dos órganos dependentes da Consellería de Medio Rural. Así mesmo, poderán presentarse nos rexistros de calquera órgano administrativo que pertenza á Administración xeral do Estado, á de calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio, ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de envío por correo, farase de acordo co regulamentariamente previsto no artigo 31 do Real decreto 1829/1999, do 3 de decembro, polo que se aproba o regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo, do servizo postal universal e de liberalización dos servizos postais, que se presentará en sobre aberto, co
obxecto de que na cabeceira da primeira folla do documento que se queira enviar se faga constar, con claridade, o nome da oficina e a data, o lugar, a hora e minuto da súa admisión.
Á solicitude xuntaráselle a documentación que a seguir se relaciona:
-Acreditación da personalidade xurídica da entidade solicitante e os seus estatutos, se é o caso.
-Acreditación da representatividade do solicitante, se é o caso.
-Fotocopia cotexada do número ou código de identificación fiscal.
-Certificado orixinal da entidade financeira sobre a titularidade da conta na que se solicita o ingreso do importe da axuda.
-Declaración do conxunto de todas as solicitudes efectuadas ou concedidas para o mesmo proxecto das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien o proxecto, ou, se é o caso, cubrir, debidamente asinada, a declaración que figura no anexo III.
1.1. Nas axudas de apoio aos libros xenéticos, adxuntarase ademais:
-Solicitude segundo o anexo I
-Memoria do programa de actuación que se pretende desenvolver, obxectivos, orzamento pormenorizado e prazo de execución.
-Avaliación económica dos investimentos que se van realizar.
-Avaliación económica da subvencion solicitada.
1.2. Nas axudas destinadas á realización de programa de cría animais e á obtención de lactacións válidas finalizadas, adxuntarase ademais:
-Solicitude segundo o anexo II no cal se compromete a cumprir na súa explotación as normas mínimas autonómicas, estatais e comunitarias en materia sanitaria, de identificación, alimentación, medio natural, hixiene e benestar dos animais.
2. O prazo de presentación de solicitudes será de 40 días hábiles, contados a partir do seguinte ao da publicación desta orde no Diario Oficial de Galicia.
3. A presentación da solicitude de concesión de axuda polo interesado implicará a autorización á Dirección Xeral de Produción, Industrias e Calidade Agroalimentaria para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia. Así mesmo, de acordo co establecido na disposición primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
4. Porén, quedan exentas de achegar os xustificantes do cumprimento das obrigas ás que se refire o artigo 78 do texto refundido la Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, as especificadas no artigo 41 da Lei de orzamentos xerais da Comunidade Autónoma de Galicia para o ano 2007.
5. Se a documentación achegada fose incompleta ou presentase erros emendables, requirirase o responsable para que, no prazo de dez días hábiles, desde o seguinte ao de recepción do requirimento, emende a falta ou acompañe os documentos preceptivos, con advertencia de que, se non o fixese, se lle terá por desistido da súa solicitude tras resolución, de acordo co establecido no artigo 71 da Lei 30/1992, do 26 de novembro, na súa redacción dada pola Lei 4/1999, do 13 de xaneiro.
6. A Consellería de Medio Rural poderá solicitar dos peticionarios toda a información e xustificacións técnicas e económicas que considere necesarias, co obxecto de comprobar a realización das actuacións subvencionables e os custos derivados.
Artigo 7º.-Tramitación e resolución.
O órgano instrutor do procedemento será a Dirección Xeral de Producción, Industrias e Calidade Agroalimentaria. O expediente será resolto polo conselleiro do Medio Rural, por proposta do director xeral de Produción, Industrias e Calidade Agroalimentaria.
A consellería notificará, nun prazo de nove meses contados a partir do día seguinte ao da publicación desta orde no Diario Oficial de Galicia, a resolución da solicitude. A falla de notificación no dito prazo poderase entender desestimatoria das solicitudes de axuda. Esta resolución pon fin á vía administrativa e contra ela poderá presentarse recurso potestativo de reposición ante o mesmo órgano, no prazo dun mes a partir do día seguinte ao da súa notificación, ou ben, alternativamente, recurso contencioso-administrativo no prazo de dous meses contados a partir do día seguinte ao da notificación.
Artigo 8º.-Seguimento e control da concorrencia e acumulación de subvencións, axudas, ingresos ou recursos que financien as actividades subvencionadas, e control da execución dos programas.
1. Xunto coa solicitude inicial, os peticionarios das axudas presentarán unha declaración de conxunto de todas as solicitudes efectuadas ou concedidas, para o mesmo proxecto, das distintas administracións ou entes públicos, así como doutros ingresos ou recursos que financien as actividades subvencionadas ou o anexo IV debidamente cuberto.
2. En calquera caso, coas xustificacións, e se houbese modificación da declaración anterior, o peticionario presentará unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para un mesmo proxecto, das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien as actividades subvencionadas.
3. O control da execución dos programas levarao a cabo a Dirección Xeral de Produción, Industrias e Calidade Agroalimentaria.
Artigo 9º.-Criterios de adxudicación.
Cando o número de solicitudes con dereito a axudas exceda o crédito dispoñible destinado para tal fin, a Dirección Xeral de Produción, Industrias e Calidade Agroalimentaria proporá reducir proporcionalmente as contías unitarias das axudas, co fin de non superar a devandita contía total.
Artigo 10º.-Modificación das axudas.
1. As subvencións a que se refire esta orde consideraranse subvencións máximas e poderán ser reducidas, por proposta da Dirección Xeral de Produción, Industrias e Calidade Agroalimentaria, cando exista concorrencia doutras axudas outorgadas por outras administracións ou entes públicos ou privados, nacionais ou internacionais, ou doutros ingresos ou recursos que financien as actividades subvencionadas.
2. O pagamento da subvención realizarase con xustificación previa, polo beneficiario, da realización da actividade, proxecto, obxecto ou adopción do comportamento para o que se concedeu, nos termos establecidos na presente orde.
3. Producirase a perda do dereito ao cobramento total ou parcial da subvención, no suposto de falta de xustificación ou de concorrencia dalgunha das causas previstas no artigo 37 da Lei 38/2003, do 17 de novembro, xeral de subvencións.
4. Toda alteración das condicións tidas en conta para a concesión das axudas e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, ou doutros ingresos ou recursos que financien as actividades subvencionadas, poderá dar lugar á modificación da resolución de concesión.
Artigo 11º.-Reintegro da axuda e obriga de facilitar información.
O interesado ten a obriga do reintegro, total ou parcial, da subvención ou axuda pública percibida no suposto de incumprimento das condicións establecidas para a súa concesión e nos demais supostos previstos no artigo 37 da Lei 38/2003, do 17 de novembro, xeral de subvencións e no artigo 78 do texto refundido da Lei de réxime financeiro e orzamentario de Galicia (Decreto lexislativo 1/1999).
Así mesmo, ten a obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas, así como as que lle solicite calquera órgano comunitario de inspección ou control.
Artigo 12º.-Réxime de incompatibilidades.
As axudas recollidas nesta orde son compatibles con outras subvencións, axudas, ingresos ou recursos para a mesma finalidade, procedentes de calquera Administración ou ente público ou privado, nacional, da Unión Europea ou de organismos internacionais, sempre que se cumpran os límites establecidos na normativa aplicable e que, en ningún caso, se supere o custo total da actividade financiada.
Artigo 13º.-Xustificacións.
1. As xustificacións técnicas e económicas da realización do programa deberanse presentar antes do 15 de novembro, preferentemente no rexistro da consellería, das súas delegacións provinciais ou nas oficinas agrarias comarcais. Así mesmo, poderanse presentar nos rexistros de calquera órgano administrativo que pertenza á Administración xeral do Estado, á de calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Achegaranse os xustificantes orixinais de investimento total, de ser o caso, unha relación informatizada destes e unha memoria explicativa sobre a súa realización do programa auxiliado, que probe a entrega efectiva dos produtos ou a prestación efectiva dos servizos. Cando se trate de
xustificacións de gastos en nóminas de persoal contratado polas entidades solicitantes para desenvolver as actuacións subvencionables, poderanse presentar ata o 15 de decembro, mediante a súa entrega á Dirección Xeral de Produción, Industrias e Calidade Agroalimentaria. Para cada concepto, presentarase unha táboa comparativa entre os gastos realizados, debidamente xustificados, e os presentados no orzamento de gastos inicialmente presentado.
A relación informatizada debe constar dos seguintes campos: concepto, provedor, número de factura, data de emisión e data de pagamento, base impoñible, importe correspondente ao IVE e importe total con IVE.
Considérase gasto realizado o que foi efectivamente pagado, de xeito que aqueles gastos presentados en que non se xustifique o seu pagamento terán que se xustificar no momento en que se realicen, para que a axuda se poida pagar. Por regra xeral, os pagos realizados polo beneficiario final deberán xustificarse mediante facturas orixinais pagadas. Nos casos en que isto non sexa posible, os pagamentos xustificaranse por medio de documentos contables de valor probatorio equivalente.
2. De acordo co artigo 30, punto 4 da Lei 38/2003, do 17 de novembro, xeral de subvencións, cando as actividades fosen financiadas, ademais de coa subvención, con fondos propios ou outras subvencións ou recursos, deberá acreditarse na xustificación o importe, a procedencia e a aplicación de tales fondos ás actividades subvencionadas.
3. De acordo co artigo 31, punto 3 da Lei 38/2003, do 17 de novembro, xeral de subvencións, cando o importe do gasto subvencionable supere a contía de 30.000 euros no suposto de custo por execución de obra, ou de 12.000 euros no caso de subministración de bens de equipo ou prestación de servizos por empresas de consultoría ou asistencia técnica, o beneficiario deberá solicitar como mínimo tres ofertas de diferentes provedores, con carácter previo á contratación do compromiso para a presentación do servizo ou a entrega do ben, salvo que, polas especiais características dos gastos subvencionables, non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude da subvención.
A elección entre as ofertas presentadas, que se deberán achegar na xustificación ou, se é o caso, na solicitude da subvención, realizarase conforme a criterios de eficiencia e economía e debe xustificarse expresamente nunha memoria a elección cando non recaia na proposta económica máis vantaxosa.
4. Non se poderán subvencionar actividades xa iniciadas ou actividades levadas a cabo con anterioridade á oportuna presentación da solicitude.
Artigo 14º.-Financiamento.
1. As axudas que deriven da aplicación desta orde financiaranse con cargo ás seguintes aplicacións orzamentarias dos proxectos de orzamentos xerais da Comunidade Autónoma de Galicia para o ano 2007, a saber:
11.03.713-C.771.5 dotada para esta finalidade con 880.000 euros, para dotar a realización de programas de cría na raza bovina frisona.
11.03.713-C.771.2 dotada para esta finalidade con 825.000 euros, para dotar as axudas a lactacións válidas rematadas.
A concesión da axuda someterase á condición suspensiva de existencia de crédito adecuado e suficiente no momento da resolución.
2. Así mesmo, os importes dos orzamentos xerais da Comunidade Autónoma de Galicia cos que se financiarán estas axudas poderanse incrementar con fondos comunitarios, estatais ou autonómicos achegados para o efecto.
Estas axudas son cofinanciadas polo FEOGA-Orientación nun 75%.
Disposicións adicionais
Primeira.-En todas aquelas cuestións non previstas nesta orde será de aplicación o disposto nos artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, o Decreto 287/2000, de 21 de novembro, polo que se desenvolve o réxime de axudas e subvencións públicas da Comunidade Autónoma de Galicia e, na Lei 38/2003, do 17 de novembro, xeral de subvencións.
Segunda.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina web.
Así mesmo, de acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as normas necesarias para o mellor cumprimento e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de xuño de 2007.
Alfredo Suárez Canal
Conselleiro do Medio Rural
ANEXO IV
Tarifacións do programa de cría 2007.
* Para o gando vacún de raza frisona:
-Lactación válida e rematada: concedendo as seguintes subvencións.
-Lactación rematada de fillas de touros do programa: ata 6,01 .
-Lactación rematada de fillas de touros en proba do programa: ata 60,10 .
a) Se ademais o animal está inscrito no rexistro definitivo: ata 60,10 .
b) Se ademais a súa nai a pariu en 2º parto: ata 60,10 .
c) Se ademais a explotación tivo máis de 30 partos/ano: ata 60,10 .
-Subvención do seme:
a) Ata o 65 % da cantidade pagada polas doses do Programa.
b) Ata 12,02 euros por cada unha das doses de touros estranxeiros.
* Para o gando vacún da rubia galega:
-Xovenca inscrita no Libro xenealóxico: ata 150,25 .
-Realización de pesadas nos becerros/as ata a súa desteta: ata 60,10 .
* Para as razas bovinas morenas galegas: frieiresa, limiá, cachena, caldelá e vianesa:
-Polo módulo de reprodutores: ata 160,87 .
-Polo módulo de recrías: ata 173,93 .
* Para o cabalo de pura raza galego:
-Por cada animal nado froito da cría en pureza e inscrito no rexistro de nacementos: ata 125 .
-Por cada animal froito da cría en pureza, recriado até os tres anos e que tras superar a valoración morfolóxica sexa inscrito no libro de rexistro: ata 343,40 .
-No suposto de que a explotación acreditase razóns polas que lles resulta imposible a obtención de produtos ao longo da campaña, pero que cumprise os compromisos do programa de cría:
Por cada egua: ata 11,17 euros.
* Para o porco celta:
-Por parto: ata 180,30 euros.
-Por leitón: ata 12,20 euros.
-Por comercialización de cebas: ata 60 euros.
* Para a ovella galega:
-Por reprodutor rexistrado: ata 48 euros.
-Por toma de datos do programa zootécnico: ata 22 euros por reprodutor rexistrado.
* Para a galiña de Mos:
-Por exemplar inscrito no libro rexistro da raza: ata 10 .
ANEXO V
Programa de cría da raza frisona:
Actuacións.
Os gandeiros acollidos a este programa deberán cumprir coas seguintes obrigas:
-Ter os seus animais inscritos no Libro xenealóxico da raza frisona.
-Someter a totalidade das femias en lactación a probas de control de rendementos (control leiteiro).
-Inseminar parte das femias con seme de touros en fase de avaliación xenética do Programa de mellora de Galicia.
-Facer a declaración das inseminacións, incluíndo: datos da femia inseminada e datos do touro co que se realizou a inseminación.
-Declarar os nacementos dos animais, especificando se é macho ou femia e as incidencias do parto (dificultade, etc.).
-Recriar as femias nadas fillas de touros en fase de valoración do Programa de mellora de Galicia.
-Declarar a data da inseminación destas.
-Declarar a data de parto e as incidencias neste.
-Someter as ditas femias ao control de rendementos e informar sobre determinadas valoracións do animal.
-Recoller os datos da función reprodutora destas.
-Facer a cualificación morfolóxica do animal e dispoñer de compañeiras de corte contemporáneas para poder facer a súa avaliación xenética.
Programa de cría da raza rubia galega:
Actuacións.
O gandeiro, para poder acceder a estas axudas, terá que comprometerse a realizar o programa de cría, o cal inclúe:
a) Para acceder ás axudas para a recría de en raza pura: (novelas de 1º parto)
a.1. A novela primeiriza obxecto de subvención ten que cumprir os seguintes requisitos:
a.1.1. Ter comunicado en prazo e forma o nacemento deste animal para poder ser inscrita no Rexistro de nacementos da Raza Rubia Galega, indicando pai e nai que teñen que estar inscritos dentro dos arquivos do Libro xenealóxico da raza.
a.1.2. Pasar do Rexistro de Nacementos ao Rexistro Definitivo, para iso exíxese obter a cualificación APTA (máis de 65 puntos na súa puntuación por morfoloxía dentro do estándar racial publicado na Regulamentación específica da raza).
a.2.3. Ten que parir en raza pura antes dos 36 meses de idade neste 1º parto que vai ser subvencionable. Demostrar, co recibo de inseminación ou parte de monta natural, que foi inseminada cun touro da raza rubia galega, cualificado e apto para que a súa descendencia sexa susceptible de acceder as rexistros do Libro xenealóxico.
b) Para acceder ás axudas do programa de control de rendementos.
b.1. Para que os xestores da raza poidan realizar as probas dos ascendentes, recóllense a maior cantidade de datos e mostras nas explotacións dos gandeiros colaboradores da raza rubia galega, así faise o control de rendementos, onde o gandeiro poderá acceder a esta axuda do programa de cría, sempre que colabore de forma global coa asociación e axude de forma específica na recollida dos seguintes datos:
-Peso ao nacemento do animal obxecto de subvención (sempre en raza pura).
-Peso á desteta (sobre os sete meses) do mesmo animal pesado ao nacemento.
Precísase o peso ao nacemento para poder coller o peso á desteta e sexa subvencionable.
Programa de cría das razas cachena, caldelá, frieiresa, limiá e vianesa:
Actuacións.
Baséase no acollemento por parte dos criadores de animais da raza de determinadas actuacións sistemáticas:
1. Cruzamentos restrinxidos e dirixidos aos sementais inscritos no Libro xenealóxico da raza.
2. Establecemento da cría en extensivo, onde as crías estean coa nai ata a desteta, e logo o pastoreo.
3. Identificación e comunicación ao Libro rexistro, comunicación á oficina do Libro dos movementos mensuais da explotación.
4. Recríar as femias ata a súa idade reprodutora, na explotación ou ben a súa venda a outro criador da raza ou novo gandeiro que queira incorporarse a ela.
5. Poñer a disposición dos xestores do programa de recuperación da raza daqueles machos que pola súa xenética poidan ser importantes no programa de cría-recuperación.
6. Identificar a todos os animais co sistema que designe a oficina do libro xenealóxico.
7. Ter suficiente extensión de terreo de pastoreo, para practicar unha produción estensiva, para o cal a carga gandeira non deberá superar as 2 UGM/ha.
8. Poñer á disposición todos os animais da explotación para as probas de xenotipado que sexan requiridas polos servizos veterinarios dos xestores do programa de recuperación da raza. Para tal fin, se o resultado desas probas dese non satisfactorio nalgún dos animais xenotipados, dará lugar ao informe negativo do plan de cría.
Programa de cría da raza ovella galega:
Actuacións.
Baséase no acollemento por parte dos criadores de animais da raza de determinadas actuacións sistemáticas:
1. Cruzamento en pureza racial das femias inscritas no Libro xenealóxico da raza ovella galega.
2. Identificación e pesaxe das crías nadas de reprodutores inscritos no Libro xenealóxico da raza ovella galega.
3. Comunicación ao Libro xenealóxico da raza ovella galega das declaracións de nacementos, baixas e cubricións dos animais inscritos no libro xenealóxico.
4. Cualificación morfolóxica ao ano de idade dos animais inscritos no Rexistro de Nacementos do Libro xenealóxico da raza ovella galega.
Programa de cría da raza galiña de Mos:
Actuacións.
Baséase no acollemento por parte dos criadores de animais da raza de determinadas actuacións sistemáticas:
-Declaración de nacementos: todos os criadores estarán obrigados a comunicar, á oficina do Libro de rexistro da raza, en impreso normalizado, os nacementos que se tivesen, sendo marcados polo propio criador.
-Identificación individual con marcación cunha marca de metal na á dereita, numerada individualmente indeleble de todos os nados.
-Mantemento de todos os exemplares nos rexistros da raza.
-Someter as aves antes de abandonar a explotación, a unha selección individual dos seus caracteres morfolóxicos.
-Solicitar a revisión á oficina do Libro de rexistro da raza exemplares maiores de cinco meses.
-Usar como reprodutores exclusivamente aqueles que son cualificados como aptos. Os exemplares apartados para o seu uso como reprodutores, deberán ser elixidos polos técnicos cualificadores da raza.
-Comunicarlle á oficina do Libro de rexistro da raza, as castracións que se fagan e o facultativo responsable da castración.
-Comunicarlle á oficina do Libro de rexistro da raza, as baixas que se puidesen dar tanto por morte ou sacrificio.
Facer as seguintes tomas de datos:
-Número de ovos postos ordenados por datas, cor e numeración do lote.
-Número de ovos que pasan a incubación, data de incubación, número de ovos infértiles, número de nados.
-Incidencias posnacemento.
-Control de pesos: peso dos exemplares con periodicidade mensual e en estado adulto.
-Calidade organoléptica das canais: cor, olor, sabor, peso antemortem e postmortem.
Programa de cría da raza porco celta:
Requisitos para formar parte do programa de cría proposto.
Para poder acceder a estas axudas, o gandeiro terá que comprometerse a realizar o programa de cría, o cal inclúe:
b) Para acceder ás axudas para os partos en raza pura:
* Cumprir todos os requisitos que se marcan na lexislación vixente: ter a explotación inscrita nos rexistros de sanidade animal da Consellería do Medio Rural, onde lle proporcionarán, logo de solicitude, un número de rexistro de explotación porcina; facer os programas sanitarios que se lle marcan como obrigatorios nos animais da explotación e prestarse debidamente ás inspeccións que se lle queiran facer desde as administracións públicas.
* Estar integrado nalgunha asociación ou organización de criadores da raza.
* Ter a explotación de alta no Rexistro de Gandeiros do Libro Xenealóxico.
* Ámbos os dous reprodutores terán que estar inscritos nos rexistros do Libro xenealóxico da raza porco celta.
*Polo tanto, a camada de leitóns ten que ser en raza pura e de pai e nai inscritos.
c) Para acceder ás axudas do control de leitóns:
* Cumprir todos os requisitos anteriormente expostos (no punto A) partos en raza pura).
* Pesar os leitóns ao nacemento e proporcionar ese dato á asociación.
* Pesar os leitóns aos tres meses e proporcionarlle ese dato á asociación.
d) Para acceder ás axudas da ceba de animais puros e comercialización de adultos por medio da marca de calidade Porcocelta.
* Cumprir todos os requisitos dos dous puntos anteriores b) e c).
* Cumprir un código de boas prácticas gandeiras e ambientais, pesando os cebóns aos 6 meses, ao sacrificio e á canle, e proporcionándolles eses datos aos xestores do programa de recuperación da raza.
Programa de cría do cabalo de pura raza galega.
Os produtores interesados en participar no programa asumirán os seguintes compromisos:
1. Que a gandaría estea como explotación activa no Rexistro de Explotacións Gandeiras (Rega).
2. Que a gandaría e os animais da raza estean inscritos nos rexistros correspondentes do Libro xenealóxico do PRG.
3. Que a gandaría cumpra con todos os requisitos documentais a que obriga o Libro xenealóxico: pasaporte actualizado, notificación de altas e baixas, cambios de propietario, notificación de cruzamentos, etc.
4. Que a totalidade de femias da raza as cruce en pureza.
5. Obriga de cambiar o semental da explotación cando sexa susceptible de cubrir as súas propias fillas, ou ben impedir este tipo de cruzamento.
6. Que cando os animais de recría cumpran os tres anos de vida se realice a petición de parte a cualificación morfolóxica destes.
7. Que realicen cando menos unha desparasitación ao ano en outono de todos os efectivos da explotación.
8. Que antes do 15 de novembro entreguen a listaxe de estado da gandaría na oficina do Libro xenealóxico, e unha copia cotexada deste na oficina xestora das axudas pola realización do programa de cría.